Mat Moto (filem 2016)

***Mat Moto*** (biasa dikenali sebagai ***Mat Moto: Kami Mat Moto, Bukan Mat Rempit***) merupakan filem aksi permotoran Malaysia 2016 arahan Pekin Ibrahim dan Syafiq Yusof dalam pengarahan sulungnya dan dibintangi oleh barisan pelakon bertaraf *A-list* iaitu beliau sendiri, Falisha Crossley, Zul Huzaimy, Rosyam Nor, Faizal Hussein, Syamsul Yusof, Shaheizy Sam, Cat Farish, Kamarool Hj. Yusof dan Hakim Nawawi. 

Filem ini mengisahkan mengenai AL (Pekin Ibrahim), seorang pemilik sebuah syarikat suntingan filem yang mengembara ke empat buah negeri untuk menunaikan hajat memiliki empat jenis helmet istimewa yang amat berharga dan digilai oleh penggemar motosikal di tanah air. Pada masa sama Sikha (Falisha Crossley), seorang pelajar praktikal di pejabat AL turut mengikuti lelaki itu dalam pengembaraan untuk mencari keempat-empat helmet tersebut dan ketika itu bermula bibit cinta di antara mereka. Filem ini telah ditayangkan kepada umum pada 14 Januari 2016. Filem ini telah memenangi tiga dari lapan pencalonan dalam Festival Filem Malaysia ke-28. Kesinambungan untuk filem ini, sedang dalam perancangan dengan Pekin kembali mengarah, menulis skrip dan menjayakan peranannya.

## Plot
AL (Pekin Ibrahim), seorang pemilik sebuah syarikat suntingan filem yang mengembara ke empat buah negeri untuk menunaikan hajat memiliki empat jenis helmet istimewa yang amat berharga dan digilai oleh penggemar motosikal di tanah air dengan ditemani oleh Sikha (Falisha Crossley), seorang pelajar praktikal di pejabat AL. AL memberi Sikha sebuah kamera untuk merakam perjalanan mereka.

Didalam perjalanan, Sikha bertanyakan kewajaran AL memandu jauh untuk mendapatkan helmet tersebut dan tidak mencarinya di Kuala Lumpur sahaja. AL menerangkan bahawa dia melakukan semua ini kerana atas persahabatan tetapi dia tidak memberitahu siapa sahabatnya itu. Setibanya di Kuala Terengganu, AL bertemu dengan Farouk (Kamarool Haji Yusoff) dan membeli sebuah helmet bernilai RM200 ribu. Mereka kemudiannya meneruskan perjalanan ke Kota Bharu. Motosikal AL telah rosak sebaik sahaja mereka tiba. AL bertemu dengan Pit (Faizal Hussein) dan membeli sebuah lagi helmet. Selepas membeli dua buah helmet, AL memberi *day off* sebelum mereka meneruskan perjalanan. Sikha masih mendesak AL memberitahunya mengapa rakan karibnya tidak mengikuti mereka bersama. 

AL memandu kereta ke Georgetown, Pulau Pinang dan bertemu dengan Mus (Syamsul Yusof). Sikha telah diganggu oleh sekumpulan mat moto sebelum dileraikan oleh Mus dan AL. AL kemudiannya membeli lagi sebuah helmet dari Mus, menjadikan jumlah koleksi helmet yang dibeli kepada tiga buah. Tindakan AL menyelamatkan Sikha menyebabkan Sikha merasakan dirinya dicintai oleh AL. Selepas AL menjelaskan dirinya melihat Sikha tidak lebih dari seorang PA, Sikha merasa kecewa. AL meneruskan perjalanan ke Melaka untuk mendapatkan helmet terakhir. Mereka bertemu dengan Acai (Shaheizy Sam).

AL terkenangkan memori lamanya bersama Spark (Zul Huzaimy), yang berhasrat ingin memiliki 4 helmet – Magnum Super putih, LTD oren, J-Force Jack kuning dan Arai Okada. Ketika dalam perjalanan menghantar dokumen, Spark terlibat dalam kemalangan selepas seorang pembonceng motosikal tidak sempat mengawal motornya setelah berlanggar dengan kereta Suzuki Swift (yang dipandu oleh Sikha). Spark kemudian dibelasah tanpa belas kasihan oleh orang ramai kerana disangka mat rempit. AL datang untuk membantu Spark namun dihalang oleh orang ramai. Spark dibawa ke hospital, AL dimaklumkan oleh doktor bahawa keadaan Spark kritikal.

Setelah berjaya memperoleh 4 biji helmet itu, AL dan Sikha mengambil keputusan untuk pulang ke Kuala Lumpur. Semasa dalam perjalanan, Sikha membuat pengakuan kepada AL bahawa dia menjadi punca kematian Spark. Sikha yang sedang leka menggunakan telefon bimbit semasa memandu tidak menyedari bahawa dia telah melanggar lampu isyarat yang menyebabkan seorang pembonceng motosikal nyaris melanggarnya. Dia ternampak Spark terjatuh dari motornya. Sikha perhatikan AL dan Spark dari jauh. Setelah menceritakan perkara sebenar kepada AL, Sikha dihalau keluar dan AL pergi meninggalkan Sikha. 

Tidak lama kemudian, AL menerima banyak ucapan terima kasih daripada orang ramai tanpa menyedari apa yang dia telah dilakukan. Setibanya ke kedai kasut di sebuah pasar malam, seorang pemilik kedai kasut ingin bergambar bersama AL walaupun AL bukan seorang selebriti. Setelah dinasihati oleh pemilik kedai kasut itu, AL menyedari bahawa videonya menjadi tular di YouTube di seluruh Malaysia. AL kemudian pulang ke pejabatnya dan menonton klip video *Kami Mat Moto Bukan Mat Rempit* yang dimuat naik oleh Sikha. AL telah mengejar Macha (Cat Farish) yang mencuri beg Bell miliknya. AL menyalahkan Macha kerana orang sepertinya, golongan Mat Moto dipandang seorang oleh masyarakat, lalu mengambil kembali begnya yang dicuri oleh Macha. AL kemudian memberi wang kepada Macha dan memintanya mencari pekerjaan. Dalam video yang dimuat naiknya, Sikha memohon maaf kepada AL. 

AL dinasihati oleh rakan karibnya, Bangcik agar bersabar dalam menempuhi dugaan. Sementara itu, AL cuba menghubungi Sikha namun Sikha tidak menjawab panggilannya. Semasa dalam perjalanan, AL terserempak dengan Shahrul (Rosyam Nor) dan berlumba antara satu sama lain. Pada penghujung cerita, AL yang kini mendalami ilmu agama, bergambar bersama beberapa biji helmet yang dikumpulnya.

## Pelakon
* Pekin Ibrahim sebagai AL
* Falisha Crossley sebagai Sikha
* Zul Huzaimy sebagai Spark
* Rosyam Nor sebagai Shahrul
* Faizal Hussein sebagai Pit
* Syamsul Yusof sebagai Mus
* Shaheizy Sam sebagai Acai
* Cat Farish sebagai Macha
* Kamarool Haji Yusoff sebagai Farouk
* Hakim Nawawi sebagai Bangcik
* Nazri Nawawi sebagai Osman
* Zarul Asraf sebagai Penunggang jalanan

## Penerbitan

Filem ini berdasarkan dari kisah benar, diilhamkan oleh Allahyarham Azwan Annuar, rakan karib Pekin Ibrahim. Filem ini menjalani pengambaran pada penghujung Mei 2015 di tujuh buah negeri iaitu Kelantan, Terengganu, Johor, Melaka, Kedah, Pulau Pinang dan Kuala Lumpur dan mengambil masa 23 hari untuk disiapkan. Sekumpulan besar mat motor tempatan telah menjadi pelakon tambahan untuk setiap lokasi. Filem ini juga telah mendapat sokongan daripada Jabatan Pengangkutan Jalan (JPJ). Untuk menjayakan watak Sikha, Falisha Crossley telah memotong rambutnya agar menjadi pendek.

Pelakon utama filem *[[Remp-It]]* (2006) Cat Farish dan Zul Huzaimy serta Syamsul Yusof dan Shaheizy Sam yang sebelum ini memegang peranan utama dalam filem **' (2009) mengulangi peranan mereka masing-masing. [[Rosyam Nor]] yang terkenal dengan watak Shahrol dan [[Faizal Hussein]] dengan watak Pit dalam siri filem ''[[KL Menjerit]]'' (2002-2005) menjayakan kembali peranannya dan Kamarool Haji Yusoff kembali menjadi watak Farouk dalam filem ''[[Gila-Gila Remaja]]'' (1986). [[Syafiq Yusof]] yang terkenal dengan filem arahannya seperti **' (2012) dan *[[Villa Nabila]]* (2015) berkhidmat sebagai pengarah bersama.

Skrip *Mat Moto* ditulis sendiri oleh Pekin bermula dari awal hingga akhir, beliau menjelaskan lebih selesa mengarahkan hasil karya sendiri berbanding karya orang lain: "Lebih baik saya yang tulis skrip dan kemudian arahkan karya tersebut. Mengarah dengan skrip tulisan sendiri lebih baik kerana saya bebas membayangkan bagaimana hendak mencorakkan jalan ceritanya." Filem ini ditujukan khas untuk Allahyarham Azwan yang kembali ke Rahmatullah pada 18 April 2015 akibat sakit jantung.

## Gaya dan tema
*Mat Moto* menekankan beberapa aspek dalam budaya Malaysia termasuk muzik Melayu tradisional dan tempat-tempat bersejarah.

## Keluaran dan sambutan

### Tayangan
Trailer untuk filem ini telah dimuatnaik ke Youtube pada 21 November 2015. Filem telah ditayangkan kepada umum pada 14 Januari 2016. Filem ini berjaya mengumpul kutipan sebanyak RM 1 Juta pada hari pertama tayangan. Kutipan meningkat menjadi RM 3 Juta selepas empat hari tayangan. Selepas 21 hari ditayangkan, kutipan filem ini menjadi RM 4.39 juta. 

### Ulasan kritis
*Mat Moto* menerima ulasan positif daripada pengkritik filem. Portal web Oh Media! menyifatkan *Mat Moto* mempunyai keunikan yang tersendiri sambil mengulas pada awalnya filem ini dilihat sebagai filem klise cerita Melayu tetapi sarat dengan pengajaran. Nurezzatul Aqmar Mustaza menulis untuk *[[Sinar Harian]]* mengulas bahawa *Mat Moto* ialah sebuah karya pengembaraan biasa dan mempunyai tarikan dan erti tersendiri buat golongan mat moto. Beliau memberikan taraf 4 daripada 5 bintang untuk filem ini. Mohd Al-Qayum Azizi dari *[[mSTAR Online]]* menyimpulkan bahawa *Mat Moto* seolah-olah "kekurangan warna", namun mempunyai mesej yang tersirat. Beliau berkata: "...ia sebenarnya masih sebuah naskah yang baik dan menghiburkan. Jadi tidak hairan ia mendapat sambutan luar biasa daripada peminat filem tempatan."

## Runut bunyi

Runut bunyi filem *Mat Moto* mengandungi 11 lagu, dengan tiga daripadanya dinyanyikan oleh The Pilgrims dan dua lagi dipersembahkan oleh White Percussion Unit. 

## Anugerah dan pencalonan
*Mat Moto* menerima lapan pencalonan di Festival Filem Malaysia ke-28, memenangi tiga kategori.

## Kesinambungan
Dalam temuramah bersama *[[Media Hiburan]]*, Pekin berkata beliau tidak menolak kemungkinan akan menerbitkan kesinambungan filem *Mat Moto*, yang dijadualkan akan menjalani penggambaran selepas Hari Raya Aidilfitri.

## Rujukan

## Pautan luar
* 
* Laman Facebook rasmi filem Mat Moto
* 
*